b'\n_START_ARTICLE_\nJens Amundsen Fenstad\n_START_SECTION_\nBakgrunn\n_START_PARAGRAPH_\nFenstad ble d\xc3\xb8pt den 3. mai 1778 i dav\xc3\xa6rende Stadsbygd prestegjeld, n\xc3\xa5v\xc3\xa6rende Indre Fosen kommune. Han var s\xc3\xb8nn av en selveiende bonde, og ble morl\xc3\xb8s i en alder av fem \xc3\xa5r. Han giftet seg i 1801 og ble far til fire barn, men kom tidlig i konflikt med b\xc3\xa5de loven og sine naboer. Foruten tyveri, nasking og omstreiferi ble notorisk kjent som falskmyntner. Han er ogs\xc3\xa5 kjent som den eneste i norgeshistorien som har f\xc3\xa5tt fire d\xc3\xb8dsdommer etter hverandre._NEWLINE_F\xc3\xb8rste arrestasjon fant sted i 1807, da for \xc3\xa5 ha stj\xc3\xa5let garn fra sin egen far. Han satt i Tukthuset i Trondheim i 6 m\xc3\xa5neder, og l\xc3\xa6rte der falskmyntneri av en medfange, Ivar M\xc3\xa6hlum fra Orkdal (kilde: Jens Fenstad - falskmynter p\xc3\xa5 sin hals", Nidaros Forlag 1985).\n_START_SECTION_\nD\xc3\xb8dsdom nr. 1\n_START_PARAGRAPH_\nI 1812 ble han p\xc3\xa5ny arrestert for tyveri. Under forh\xc3\xb8rene tilsto han \xc3\xa5 ha forfalsket flere hundre riksdaler. Det gikk imidlertid lang tid f\xc3\xb8r endelig domfellelse, vesentlig fordi han r\xc3\xb8mte fra arresten flere ganger under sakens gang. Ikke f\xc3\xb8r den 27. juni 1818 falt d\xc3\xb8dsdommen over ham i H\xc3\xb8yesterett. Allerede den 17. august 1818 ble han ben\xc3\xa5det av Kongen; den nye straffen var livstids festningsarrest. Han skulle tilbringe denne livstiden p\xc3\xa5 Bergenhus festning for \xc3\xa5 vanskeliggj\xc3\xb8re flere r\xc3\xb8mninger.\n_START_SECTION_\nD\xc3\xb8dsdom nr. 2\n_START_PARAGRAPH_\nMens Fenstad satt p\xc3\xa5 Bergenhus festning, fremstilte han nye, falske sedler. For dette ble han d\xc3\xb8mt til d\xc3\xb8den for annen gang den 19. februar 1820. I mellomtiden hadde han r\xc3\xb8mt p\xc3\xa5ny, men etter \xc3\xa5 ha blitt fanget igjen ble han ogs\xc3\xa5 ben\xc3\xa5det for annen gang, den 3. juni 1820. Den nye straffen var p\xc3\xa5ny livstid p\xc3\xa5 Bergenhus festning, men n\xc3\xa5 under streng bevoktning.\n_START_SECTION_\nD\xc3\xb8dsdom nr. 3\n_START_PARAGRAPH_\nOgs\xc3\xa5 under dette oppholdet produserte Fenstad falske sedler om natten, mens han var lenket til en stokk sammen med andre fanger. For dette ble han p\xc3\xa5ny id\xc3\xb8mt d\xc3\xb8dsdom i H\xc3\xb8yesterett, n\xc3\xa5 10. september 1822. Denne gangen ba justisdepartementet om at dommen skulle fullbyrdes, men Kongen ben\xc3\xa5det Fenstad nok en gang 14. oktober 1822. Atter en gang ble det livstid, men n\xc3\xa5 innledet av piskestraff (27 slag).\n_START_SECTION_\nD\xc3\xb8dsdom nr. 4\n_START_PARAGRAPH_\nSamme \xc3\xa5r, 1822, r\xc3\xb8mte Fenstad enda en gang. Etter \xc3\xa5 ha reist Syd-Norge rundt med en avstikker inn i Sverige ble han arrestert p\xc3\xa5 Sunnm\xc3\xb8re i 1824. Reisen var i sin helhet finansiert med falske sedler. Den 28. juni 1825 bekreftet H\xc3\xb8yesterett den 4. d\xc3\xb8dsdommen, og denne gangen aksepterte kong Carl Johan fullbyrdelse den 11. oktober 1825.\n_START_SECTION_\nHenrettelse\n_START_PARAGRAPH_\nHenrettelsen foregikk p\xc3\xa5 retterstedet p\xc3\xa5 Nordnes i Bergen 9. november 1825, skarpretter var Johannes M\xc3\xbchlhausen. Liket ble hentet av slaver fra Bergenhus og ble begravd utenfor St. Pauls kirkeg\xc3\xa5rd, Fenstad skulle ikke ligge i vigslet jord \xe2\x80\x93 han skulle rett til helvete for sin store forbrytelse.'